ରାୟଗଡ଼(ଗଜପତି),୧୭। ୧୨(ଡି.ଏନ୍.ଏ.)-ପାହାଡରୁ ମୋରମ ଓ ପଥର ଚୋରା ଚାଲାଣ ବା ନଦୀରୁ ବେଆଇନ ବ\nଆନ୍ଧ୍ରକୁ ବାଲି ଚୋରା ଚାଲାଣଃ ପ୍ରଶାସନ ନୀରବ December 17th, 00:00 AM December 17th, 00:00 AM\nରାୟଗଡ଼(ଗଜପତି),୧୭। ୧୨(ଡି.ଏନ୍.ଏ.)-ପାହାଡରୁ ମୋରମ ଓ ପଥର ଚୋରା ଚାଲାଣ ବା ନଦୀରୁ ବେଆଇନ ବାଲି ଉତ୍ତୋଳନ ନେଇ ସମ୍ପୃକ୍ତ ଅଞ୍ଚଳର ତହସିଲଦାର ଓ ରାଜସ୍ବ ନିରୀକ୍ଷକ (ଆର.ଆଇ) ଦାୟୀ ରହିବେ। ସେମାନଙ୍କ ବିରୋଧରେ ବିଭାଗୀୟ କାର୍ଯ୍ୟାନୁଷ୍ଠାନ ହେବ । ସେମାନେ ପ୍ରତି ସପ୍ତାହରେ କେତେ ବାଲି ଓ ଗାଡି ଜବତ କଲେ, କେତେ ଟଙ୍କା ଜୋରିମାନା ଆଦାୟ କଲେ ତା'ର ଟିକି ନିଖି ତଥ୍ୟ ସରକାରଙ୍କୁ ଜଣାଇବେ ବୋଲି ସରକାରଙ୍କ ନିର୍ଦ୍ଦେଶ ରହିଛି। ଏହି ନିର୍ଦ୍ଦେଶନାମାର ଖୋଲାଖୋଲି ଉଲ୍ଲଙ୍ଘନ ହେଉଛି ଗଜପତି ଜିଲା ରାୟଗଡ ତହସିଲ ଅଞ୍ଚଳରେ। ଏହି ତହସିଲ ଅଧୀନ କରଡାସିଂ ପଞ୍ଚାୟତର ବୁରୁଜାଙ୍ଗ ଗ୍ରାମ ନଦୀ ପଠାରୁ ବାଲି ଚୋରା ଚାଲାଣ ବୃଦ୍ଧି ପାଇବାରେ ଲାଗିଛି । ଏହା ଜାଣି ମଧ୍ୟ ବିଭାଗୀୟ କର୍ତ୍ତପକ୍ଷ ନୀରବଦ୍ରଷ୍ଟା ସାଜିଥିବାରୁ ଲକ୍ଷାଧିକ ଟଙ୍କାର ରାଜସ୍ବ ହାନୀ ଘଟୁଛି । ଚାଲାଣକାରୀମାନେ ପୂର୍ବରୁ ଦିନରେ ବାଲି ନେଉଥିବାବେଳେ ଏବେ ରାତିରେ ଟ୍ରାକ୍ଟର ଯୋଗେ ବାଲି ବୋହି ନେଉଛନ୍ତି। ପୂର୍ତ୍ତ ବିଭାଗ ଅଧୀନରେ ନିର୍ମାଣାଧୀନ କଇଁପୁର ରାସ୍ତା କାମ ଲାଗି ବାଲି ନେଉଥିବା ଦର୍ଶାଇ ବୁରଖତରୁ ଗଞ୍ଜାମ ଜିଲାର ଜରଡା ଦେଇ କିମ୍ବା କଇଁପୁରଠାରୁ କିଞ୍ଚଲିଙ୍ଗକୁ ବାହାରି ଆନ୍ଧ୍ରକୁ ଚୋରା ଚାଲାଣ କରୁଥିବା ଜଣାପଡ଼ିଛି। ବୁରୁଜାଙ୍ଗ ନଦୀପଠାରୁ ମାତ୍ରାଧିକ ବାଲି ଖନନ ଯୋଗୁ ପ୍ରାୟ ୭ କୋଟି ଟଙ୍କାରେ ନିର୍ମିତ ପୋଲଟି ନଷ୍ଟ ହୋଇଯିବା ସାଙ୍ଗକୁ ଗ୍ରାମ ପରିବେଶ ଉପରେ ପ୍ରଭାବ ପଡୁଛି। ଜିଲା ପ୍ରଶାସନ ତୁରନ୍ତ ଏହା ରୋକିବା ପାଇଁ ସାଧାରଣରେ ଦାବି ହେଉଛି । ଏ ନେଇ ତହସିଲଦାର ଏବଂ ଆର.ଆଇଙ୍କ ନିକଟରେ ବାରମ୍ବାର ଅଭିଯୋଗ ହୋଇ ଆସୁଥିଲେ ମଧ୍ୟ ପଦକ୍ଷେପ ନିଆଯାଉ ନ ଥିବା ପଞ୍ଚାୟତ ପ୍ରତିନିଧିମାନେ ଅଭିଯୋଗ କରିଛନ୍ତି । ଏ ନେଇ ଆର.ଆଇ. ଦୁର୍ଗାପ୍ରସାଦ ଶତପଥି କହିଛନ୍ତି ଯେ, ମୁଁ ଏ ବିଷୟରେ ତହସିଲଦାରଙ୍କୁ ଜଣାଇଛି । ସେ ଚଢ଼ାଉ କରିବେ ବୋଲି କହିଛନ୍ତି । ବଡ଼ଗାଡି ଯୋଗେ କଇଁପୁର ନିର୍ମାଣାଧୀନ ରାସ୍ତା କାର୍ଯ୍ୟକୁ ବାଲି ଯାଉଛି। କିନ୍ତୁ ଆନ୍ଧ୍ରକୁ ଚାଲାଣ ହେବା ବିଷୟ ମୁଁ ଜାଣିନାହିଁ । ଜିରାଙ୍ଗ ସର୍କଲ ଆରଆଇ ଏହା ଦେଖିବା କଥା ବୋଲି ଶତପଥି ପ୍ରକାଶ କରିଛନ୍ତି। ଅପରପକ୍ଷେ ବୁରୁଜାଙ୍ଗ ନିକଟସ୍ଥ ପଥରମେଟାଠାରେ ଦିନ ସମୟରେ ଦୈନିକ ଶହ ଶହ ଗାଡି ବାଲି ଗଦା ହେଉଥିବା ବେଳେ ତାହା ରାତିରେ ଉଭାନ ହୋଇଯାଉଛି। ସୂଚନାଯୋଗ୍ୟ, ସୁପ୍ରିମକୋର୍ଟଙ୍କ ନିର୍ଦ୍ଦେଶ କ୍ରମେ ୨୦୧୨ ମାର୍ଚ୍ଚରେ ବଂଶଧାରା ଓ ମହେନ୍ଦ୍ରତନୟା ନଦୀରୁ ବାଲି ଉଠାଣ ଉପରେ ତତ୍କାଳୀନ ଜିଲାପାଳ କଟକଣା ଜାରି କରିଥିଲେ । ପରେ ଅଞ୍ଚଳବାସୀଙ୍କ ଅନୁରୋଧକୁ ଦୃଷ୍ଟିରେ ରଖି କେବଳ ସରକାରୀ ଓ ଘରୋଇ କାର୍ଯ୍ୟ ନିମନ୍ତେ ବାଲି ଉଠାଣ ଲାଗି ନିର୍ଦ୍ଦେଶ ଦେଇଥିଲେ । ତେବେ ସମ୍ପ୍ରତି ପ୍ରଶାନର କୋହଳ ମନୋଭାବ ଯୋଗୁ ବାଲି ମାଫିଆମାନେ ଏହାର ଫାଇଦା ଉଠାଇ ଜିଲା ବାହାରକୁ ବାଲି ଚୋରାଚାଲାଣ କରୁଥିବା ଜଣାପଡିଛି ।
